**Cró!** é unha banda de rock instrumental de Vigo formada no ano 2007. Está composta por Cibrán Rey (batería e coros), David Santos (baixo e coros), Rubén Abad (guitarra e voz) e Xabier Núñez (teclados e voz), acompañados por Borja Bernárdez que aporta visuais en tempo real aos seus concertos. Forman parte do colectivo musical La Metamovida, que aúna grupos das cidades de Pontevedra e Vigo.

Historia
--------

Cró! formouse no ano 2007. Os seus membros xa se coñecían anteriormente de tocar xuntos. David Santos e Rubén Abad tocaran en Tá e Es un árbol, e cos demais coincidiran tocando no instituto ou nalgún bar. Nese ano coincidiron todos nunha jam e decidiron formar a banda. Comezaron a ensaiar xuntos e en seis meses lanzaron a súa primeira maqueta.

No ano 2009 a banda autoeditou o seu álbum de estrea, *Cró!*, e comezou unha xira promocional por España, Francia e Portugal. Cro! xa coñecía a Why Go e Buogh! e nese tempo coñeceron a Unicornibot, nacendo o colectivo La Metamovida.

En abril de 2011 Cró! publicou *Dime que quedó grabado!*, un álbum con improvisacións gravados nos seus ensaios entre 2007 e 2011. O 2 de xullo de 2012 apareceu o seu segundo álbum de estudio, *ONKALO*, financiado a través do micromecenado e publicado por Metamovida. Na súa xira de promoción tocarían en Alemaña, Bélxica, Países Baixos, Francia e Portugal.

No ano 2013 o grupo foi o gañador na categoría pop-rock do XXV concurso Villa de Bilbao. Cos cartos do premio Cró! financiou a gravación do seu seguinte traballo. *PERA* foi gravado en xaneiro de 2014 no estudio Brazil de Madrid e foi editado o 28 de marzo dese ano a través do selo Metamovida.

Entre o 2014 e o 2015 Cró! realizou unha xira internacional para promocionar *PERA*. No ano 2014 tamén foron os gañadores do premio ao mellor grupo de rock da Asociación Músicos ao Vivo.

O 2 de decembro de 2016 a banda publicou o seu cuarto álbum de estudio, *Mounstros*, coeditado polos selos Metamovida, Nooirax e La Choza de Doe. Ao igual que o seu anterior traballo, *Mounstros* gravouse no estudio Brazil.

Discografía
-----------

| Álbum | Ano | Selo | Notas |
| --- | --- | --- | --- |
| *Cró!* | 2009 | autoeditado |  |
| *Dime que quedó grabado!* | 2011 | autoeditado | improvisacións |
| *ONKALO* | 2012 | Metamovida |  |
| *PERA* | 2014 | Metamovida |  |
| *Mounstros* | 2016 | Metamovida/Nooirax/La Choza de Doe |  |

Véxase tamén
------------

### Ligazóns externas

* Páxina oficial

Notas
-----

1. 1 2 3 4  Cró! (ed.). "Dossier" (PDF). Consultado o 20 de outubro de 2018.
2. ↑  Metamovida (ed.). "Qué". Consultado o 20 de outubro de 2018.
3. 1 2 3 4  "Cró!". La Fonoteca. Consultado o 20 de outubro de 2018.
4. ↑  "Dime que quedó grabado! (improvisaciones) by Cró!". Bandcamp. Consultado o 20 de outubro de 2018.
5. ↑  "ONKALO by Cró!". Bandcamp. Consultado o 20 de outubro de 2018.
6. ↑  "El grupo vigués Cró! gana el XXV concurso Villa de Bilbao". La Voz de Galicia. Consultado o 20 de outubro de 2018.
7. ↑  "PERA by Cró!". Bandcamp. Consultado o 20 de outubro de 2018.
8. ↑  "A asociación Músicos ao Vivo entregou esta noite os II Premios Martín Códax da Música, que contan co apoio da Consellería de Cultura e Educación". Consellería de Educación. Consultado o 20 de outubro de 2018.
9. ↑  "Mounstros by Cró!". Bandcamp. Consultado o 20 de outubro de 2018.